Kun itseään feministeiksi kutsuvat rasistit kyttäävät toistensa ihonvärejä, ei kukaan kiinnitä huomiota siihen, minkälaisia naisten oikeuksien rikkomuksia ympäri maailmaa tapahtuu koko ajan, kirjoittaa Tuomas Enbuske.

Feministisen puolueen puheenjohtaja Katju Aro piti puheen puolueensa ensimmäisessä puoluekokouksessa Espoossa 23. syyskuuta 2017. Antti Aimo-Koivisto, Lehtikuva

Suomalaiset feministit hävetkää. Puhun teille nyt suoraan.

Tiedättekö miksi? Muut eivät teitä uskalla haastaa, koska puhutte nykyään Amerikasta pöllityillä termeillä, joita ette itsekään tajua.

Miehet, joilla on valkoinen pigmentti, ovat sukupuolittaneet, rodullistaneet, syrjäyttäneet ja köyhyyttäneet teidät. Ja tuon epä-älyllisyyden perusteella teidät on ilmeisesti myös ääliöitetty, laiskistettu ja pakolla faktautettu.

Kun miesten ilkeyttään keksimä evoluutiobiologia kertoo, että aivan kuten kaikilla muillakin eläimillä myös ihmisen sukupuolilla on biologisia eroja, kuin karkkivarkaista kiinni jääneet lapset te valehtelette, että eipäs ole.

Toisin kuin tuon höpötyksen ostaneet Ylen ja Hesarin toimittajat, minä en pidä teitä noin tyhmänä. Olette ihan yhtä fiksuja, tasavertaisia, älykkäitä aikuisia kuin valkopigmenttiset miehetkin. Kaiken maailman intersektionalismeissa on kyse ihan samasta kuin Wall Streetin höpö-termeissä. Surkeita lainoja kutsuttiin subprime-lainoiksi samasta syystä.

Hienolta kuulostavien sanojen taakse piilotetaan ajatus siitä, että mikään ei vahingossakaan ole teidän omaa syytänne.

Koko Hubara, joka saa olla julkisuudessa kaikkien alojen asiantuntija sen takia, että hänen pigmenttinsä on ruskea, listasi juuri julkisesti kaikki ”eduskuntavaaliehdokkaat, joiden pigmentti hänen mielestään on ruskea”.

Kyse on epä-älyllisyyden ja torjunnan mielisairaasta yhdistelmästä. Onneksi on myös suomea puhuvia feministejä.

Kokoomuksen ehdokas Binga Tupamäki ihmetteli julkisesti joutumistaan tälle ihmeelliselle ihonvärilistalle. Hän kirjoitti Uuden Suomen blogissaan, ettei häntä suomalaisena kiinnosta olla tällaisella listalla.

Kun nämä feministeiksi itseään kutsuvat rasistit kyttäilevät, minkävärisiä toisten suomalaisten feministien ihot ovat, kukaan ei kiinnitä huomiota siihen, minkälaisia naisten oikeuksien rikkomuksia ympäri maailmaa tapahtuu koko ajan. He ovat kunniamurhanneet oikean feminismin ja heittäneet happoa sen kasvoille.

Kerron nyt teille asioita, joita ette feministisen puolueen sivuilta tai vaalitilaisuuksista löydä:

Iranissa naiset eivät saa olla julkisella paikalla ilman huivia tai ulkoiluttaa koiraa. Kun iranilaisnaiset ovat tänä vuonna protestoineet asiasta sosiaalisessa mediassa, yksikään kovimmin huutavista feministeistä ei ole jakanut videoita tai puhunut asiasta.

Naisen tappamisesta saa Iranissa puolta pienemmän rangaistuksen kuin miehen. Naiset eivät saa Iranissa opiskella biologiaa, länsimaista kirjallisuutta tai 75 muuta ainetta.

Iran on vielä sivistyneimpiä islamistisia maita, koska siellä islamistinen hirmuhallinto nousi valtaan vasta 1979. Silloinkin eurooppalaisen vasemmiston avulla.

Toissa vuonna Saudi-Arabiassa naiset saivat luvan ajaa autoa. Viime vuonna naiset pääsivät jalkapallo-otteluun. Nämä asiat kyllä kerrotaan meillä pieninä hassuina huumoriuutisina. Aivan kuin siellä ei eläisi ihmisiä, joilla on samat himot, halut ja haaveet kuin meilläkin. Ihmiset ovat biologisesti kaikkialla maailmassa samanlaisia.

Ei tämä meidän narsistifeministejä kiinnosta. Heitä kiinnostaa yksi asia: ”minäminäminäminäminäminäminäminä”.

Sinänsä sukupuolittaminen ja rodullistaminen pitää kyllä lopettaa. Mutta sitä tekevät eniten juuri ne, jotka sitä muka vastustavat, eli nämä kaiken maailman kokohubarat. Se on hänen tapansa nostaa itsensä muiden yläpuolelle ihan samoin, kuin hänen syyttämänsä valkoisen pigmengtin miehet tekevät.

Nykyfeministien amerikasta varastama muotisana on ”väärinsukupuolittaminen”. Siksi korrektisti pitää puhua mies- ja naisoletetuista.

Tämä on varmasti modernien feministiaktivistien mielestä 1 000 kertaa kuultua näsäviisautta, mutta silti päähäni ei mahdu, että jos ihmisen voi ”väärinsukupuolittaa”, niin millä oikeudella te voitte sukupuolittaa yhtään ketään?

Kun te puhutte patriarkaatista, niin oletteko te käyneet ”oikeinsukupuolittamassa” kaikki, kenestä puhutte?

Onko Petteri Orpolta, Antti Herliniltä tai Juha Sipilältä koskaan kysytty, että mikä heidän sukupuolensa on? Miksi heitä saa ”väärinsukupuolittaa”? Ei kai se niin voi olla, että ”väärinsukupuolitetun” nimi voi olla vain joku Panda tai Stalin?

Ihan samoin kepulainen isäntämies, jonka nimi on Seppo, voi olla ”väärinsukupuolitettu”.

Siis mistäpä me tiedämme, jos Nalle Wahlroos onkin nainen? Ei tätä asiaa ole jokaiselta pörssiyhtiön hallituksen miesjäseneltä saati miesoletetulta spurgulta tai kodittomalta kysytty.

Feministisessä puolueessa ne ovat varmaan kuullet tämän ”vitsin” jo monta kertaa. Tämä ei poista sitä, että se on ihan validi kysymys.

Eikä tämä ole ilkeilyä. Jos siihen on teillä hyvä vastaus, niin vaihdan mielipidettäni mielelläni. Osaan nimittäin tehdä sen, toisin kuin te. Tuo ei ole minulle periaatekysymys. Jos on todisteita tai perusteluja, niin mielelläni muutan näkemystäni.

Jos Feministisessä puolueessa olisi käyty edes alakoulun logiikan peruskurssi, heidän pitäisi julkaista seuraava kannanotto:

”Älkää pilatko ministereiden ja pörssiyhtiöiden hallitusten jäsenten päivää ja väärinsukupuolittako heitä. Selvittäkää ennen patriarkaatti-laskelmianne ihmiseltä itseltään, mikä hänen sukupuolensa on”.

”Haastattelupyyntö, Björn Arne Christer Wahlroos,

Mikä on sukupuolenne?

Wahlroos ei vastannut haastatelupyyntöön, joten emme voi olettaa hänen sukupuoltaan.

Joten emme voi tietää, kuuluuko hän patriarkaattiin,

t: Feministinen puolue”

Totta kai tiedän, että ei tarvitse olla sukupuoleltaan mies voidakseen silti edustaa patriarkaattia.

Kuten myös sen olen tiennyt jo pitkään, että ei ihmisen tarvitse olla viidennessä yksisarvisulottuuvuudessa päästäkseen yksisarvisten kuninkaaksi.

Onneksi tämä nykyinen höpöilmiö menee muutaman vuoden sisällä ohi. Onneksi on myös oikeita feministejä.

Puhun nyt feministisankareista, jotka taistelivat Suomeen naisten äänioikeuden, naisen oikeuden omaan omaisuuteen, perintöön, luvan opiskella yliopistossa, oikeuden duuniin ilman äijän lupaa, oikeuden valtion virkoihin, oikeuden pois miehen holhouksesta, abortin sallimisen, päivähoidon, yhteishuoltajuuden ja voitteko kuvitella, vielä ennen vuotta 1994 vaimoa ei voinut avioliitossa raiskata. Muun muassa nykyinen tasavallan tsaari Sauli Niinistö aikoinaan vastusti avioliiton sisällä tapahtuvan raiskauksen lisäämistä rikoslakiin.

Kiitos feministit näistä. Ja kiitos, että olette tiukalla työllä tehneet Suomesta paremman paikan. Kiitos Minna Canth, Miina Sillanpää, Pirkko Saisio, Tarja Halonen, Päivi Istala ja tuhannet muut.

Kiitän teitä siitä, että tyttäreni saa teidän ansiostanne elää paremmassa maailmassa.